Beast beklink pasgemaakte wynreeksVoormalige Springbok-stut, Tendai (Beast) Mtawarira spog nou met sy eie wynreeks. (Foto: Verskaf) Van die Wêreldrugbybeker-verhoog tot die Wes-Kaapse wingerde, blyk dit dat die voormalige Springbok‑stut Tendai (Beast) Mtawarira nie die einde van sy veelsydigheid ken nie. Die selferkende “geheime wynliefhebber” is nou die trotse eienaar van sy eie spoggerige wynreeks genaamd The Beast Wine Collection en wil deur dié versameling sy liefde vir sy land en loopbaan vier. Mtawarira het ’n huishoudelike naam reg oor die wêreld geword danksy ’n roemryke rugbyloopbaan wat hom in meer as 100 wedstryde vir die Durban-gesetelde Sharks en 117 toetswedstryde vir die Springbokke sien speel het. Beast is ‘n selferkende “geheime wynliefhebber”. (Foto: Verskaf) Hy het sy stewels in 2019 opgehang nadat hy ’n bepalende rol in die Bokke se suksesvolle Wêreldrugbybeker-oorwinning in 2019 gespeel het en hom intussen op sakebedrywighede en filantropiese werk toegespits. Die wynversameling is ŉ noemenswaardige toevoeging tot die voormalige Springbok se groeiende sakeportefeulje – wat ook werk in private sekuriteit insluit – en is volgens hom gegrond op ’n handelsmerkfilosofie van uitnemendheid, veerkragtigheid en passie. Sy versameling is in samewerking met SMCG Wines – ’n boetiekwynuitvoerder – vervaardig en het gelei tot samewerkingsooreenkomste met vier unieke wingerde van vier verskillende wynstreke in die Wes-Kaap, naamlik Franschhoek, die Paarl-Stellenbosch‑streek, Kaappunt en Walkerbaai. Mtawarira se versameling spog met ŉ diverse boeket wat ŉ brut, cabernet sauvignon, rosé en ’n sauvignon blanc insluit en elk ’n spesiale betekenis vir die voormalige Springbok het. Elke bottel word boonop op ’n ekologies billik en volhoubare wyse vervaardig. “My lewe is gegeur met ’n magdom seëninge, asook pure veerkragtigheid en passie, en dit is ’n groot voorreg om my geheime liefde vir wyn te kan deel. Uit al my reise kan ek bevestig dat Suid-Afrikaanse wyn duidelike gehalte en ’n algehele bevredigende smaak bied,” sê Mtawarira. Elke bottel word op ’n ekologies billik en volhoubare wyse vervaardig. (Foto: Verskaf) “Ons missie is om ’n wyn van hoë gehalte wat plaaslik vervaardig is aan ’n uitgebreide verbruikersmark te bied, en die produksie van hierdie versameling verteenwoordig ŉ jaar se harde arbeid en ware liefde. Ek is vol vertroue dat almal die produk net soveel sal geniet soos wat ek die reis om dit te produseer geniet het.” Volgens Patrick McGee, medestigter van die SMCG-groep, is dit wonderlik om te sien hoe die voormalige rugbyspeler en ontluikende sakeman se harde werk vrugte, oftewel druiwe, afwerp. “Beast is een van die inspirerendste en hardwerkendste mense wat streef na uitnemendheid in alles wat hy doen, en daarom is dit geen verrassing dat hy voortgegaan het om groot sukses te behaal nadat hy uit rugby getree het nie. Sy wynversameling sluit ’n magdom produkte van hoë gehalte in en ek weet dit gaan net so gewild soos dié rugbylegende wees.”